**Συμμαχία των περιφερειών με αυτοκινητοβιομηχανίες**

**EL**

**Δήλωση υπέρ της πρόσφορης, δίκαιης και επιτυχούς μετάβασης**

Η Συμμαχία των περιφερειών με αυτοκινητοβιομηχανίες, ένας συνασπισμός περιφερειών που διαθέτουν ισχυρούς κλάδους αυτοκινητοβιομηχανίας, συμπεριλαμβανομένου του εφοδιαστικού κλάδου, συναινεί πλήρως με την ανάγκη ανάληψης αποφασιστικής δράσης ώστε να επιτευχθούν οι ενωσιακοί στόχοι για το κλίμα. Πρέπει να ενισχυθεί η βιωσιμότητα όλων των μέσων μεταφοράς, και στις οδικές μεταφορές πρέπει να μειωθούν ουσιαστικά οι εκπομπές. Αντιλαμβανόμαστε ότι αυτό θα επιφέρει μεταβολές στις περιφέρειές μας.

Θέλουμε να φροντίσουμε έτσι ώστε ο εν λόγω μετασχηματισμός στις οδικές μεταφορές και στην αυτοκινητοβιομηχανία να είναι δίκαιος και να υλοποιηθεί με επιτυχία προς όφελος των περιφερειών και των πολιτών, καθώς και των επιχειρήσεων σε όλη την αξιακή αλυσίδα, με το μέλημα να μην μείνει πίσω ούτε μια περιφέρεια.

Η συμμαχία καλεί την ΕΕ να αναλάβει δράση, με τους ακόλουθους στόχους.

1. Να θεσπίσει επειγόντως **ευρωπαϊκό μηχανισμό στήριξης για πρόσφορη, δίκαιη και επιτυχή μετάβαση της ευρωπαϊκής αυτοκινητοβιομηχανίας και του εφοδιαστικού της κλάδου στις περιφέρειες**, μεταξύ άλλων καθορίζοντας για τον σκοπό αυτό **πρόσθετα ειδικά κονδύλια προϋπολογισμού** στο πλαίσιο των ποικίλων ευρωπαϊκών ταμείων και προγραμμάτων.
2. Να διενεργήσει διεξοδική **εκτίμηση εδαφικού αντικτύπου**  (σε επίπεδο περιφέρειας) **των συνεπειών που θα έχει ο μετασχηματισμός για την αυτοκινητοβιομηχανία** ως εφαλτήριο για την ετοιμασία πλαισίου δίκαιης μετάβασης. Στην εκτίμηση θα συμπεριληφθεί **λεπτομερής χαρτογράφηση αντικτύπου** στην ανάπτυξη και στις θέσεις εργασίας των περιφερειών.
3. Να ανταποκριθεί τόσο σε προκλήσεις όσο και σε ευκαιρίες κοινές για τις περιφέρειες και τις ΜΜΕ σε σχέση με **την αλυσίδα εφοδιασμού της αυτοκινητοβιομηχανίας**, που θα πληγεί εντόνως από τη μετάβαση των τεχνολογιών στα ηλεκτροκινητήρια συστήματα.
4. Να στηρίξει **την επανειδίκευση και την αναβάθμιση των δεξιοτήτων** **του εργατικού δυναμικού (των περιφερειών)**, ώστε να αποφευχθούν απώλειες θέσεων απασχόλησης στις περιφέρειές μας. Είναι απαραίτητο να παρακολουθούνται η προσφορά και η ζήτηση των σχετικών δεξιοτήτων και να προβλέπονται οι μελλοντικές ανάγκες, συμμετέχοντας στο ενωσιακό πλαίσιο του *Συμφώνου για τις δεξιότητες* και ειδικότερα σε στενή συνεργασία με τη **Συμμαχία για τις δεξιότητες στην αυτοκινητοβιομηχανία**.
5. Επιπλέον να αναπτύξει ισχυρό ερευνητικό πλαίσιο **βιομηχανικού μετασχηματισμού και καινοτομίας** στην ευρωπαϊκή αυτοκινητοβιομηχανία, που θα αυξήσει την ανθεκτικότητα της αλυσίδας εφοδιασμού με πρώτες ύλες στρατηγικής και ζωτικής σημασίας.
6. Να μεριμνήσει για ευέλικτες **κατευθυντήριες γραμμές για τις κρατικές ενισχύσεις** (μεταξύ άλλων τον κανονισμό απαλλαγής κατά κατηγορίες) διευκολύνοντας τις περιφέρειες αυτοκινητοβιομηχανίας να καθοδηγήσουν και να διαχειριστούν τον εν λόγω μετασχηματισμό αποφεύγοντας τις αρνητικές του συνέπειες. Να φροντίσει για τη λήψη υποστηρικτικών μέτρων που θα βοηθήσουν τις τοπικές και περιφερειακές αρχές να επιταχύνουν την υιοθέτηση **καινοτόμων τεχνολογιών** μέσω σύναψης δημόσιων συμβάσεων.
7. Να στηρίξει τις περιφέρειες να δημιουργήσουν δίκτυο με **δημοσίως προσβάσιμα σημεία επαναφόρτισης ή ανεφοδιασμού**, ώστε να ενισχυθεί η χρήση ηλεκτρικών οχημάτων και των οχημάτων με εναλλακτικό καύσιμο μηδενικών ή χαμηλών ανθρακούχων εκπομπών. Για λόγους εδαφικής και κοινωνικής συνοχής, απαιτείται να υπάρχουν τέτοια σημεία διαθέσιμα σε όλες τις περιφέρειες και να λειτουργούν επίσης σε διασυνοριακό επίπεδο.
8. **Να κατευθύνει διαθέσιμους δημόσιους και ιδιωτικούς επενδυτικούς πόρους** σε ποικίλες τεχνολογικές λύσεις (για παράδειγμα στον εξηλεκτρισμό, στις τεχνολογίες υδρογόνου και στα συνθετικά καύσιμα) ώστε να διασφαλίσει την ανταγωνιστικότητα και την καινοτομία της ευρωπαϊκής αυτοκινητοβιομηχανίας.
9. Να καθορίσει μια **προσέγγιση πολυεπίπεδης διακυβέρνησης και εταιρικής σύμπραξης** στο πλαίσιο της μετάβασης, ώστε να επιτύχει κατάλληλο και ουσιαστικό σχεδιασμό πολιτικής, δημοσιονομικά μέτρα, και διάλογο με όλους τους ενδιαφερομένους και με τις δημόσιες αρχές όλων των βαθμίδων, μεταξύ αυτών με την Ευρωπαϊκή Επιτροπή, το Συμβούλιο και το Ευρωπαϊκό Κοινοβούλιο.
10. Να στηρίξει την εν λόγω συμμαχία ως κύρια **ανοικτή** **βάση συντονισμού** των περιφερειών της αυτοκινητοβιομηχανίας και του εφοδιαστικού της κλάδου, ώστε να μπορούν να συνεργαστούν μεταξύ τουςσε περιφερειακό, εθνικό και ενωσιακό επίπεδο, καθώς και να συνεργαστούν στενά με παράγοντες σε τρέχουσες πρωτοβουλίες, ώστε να καταστεί η μετάβαση επιτυχής.

**ΕΥΡΥΤΕΡΟ ΙΣΤΟΡΙΚΟ ΠΛΑΙΣΙΟ**

Για την υλοποίηση του ενωσιακού στόχου του 2030 για το κλίμα και για την επίτευξη των επιδιώξεων της βελτίωσης των συνθηκών κινητικότητας ανθρώπων και εταιρειών, της προσβασιμότητας, καθώς και της προστασίας του κλίματος και του περιβάλλοντος με ταυτόχρονη κοινωνική ισορροπία, απαιτούνται δραστική μείωση, μέχρι το 2030, των εκπομπών αερίων του θερμοκηπίου τουλάχιστον έως και 55 % και επίτευξη, μέχρι το 2050, πλήρους κλιματικής ουδετερότητας. Πρέπει να καταβληθεί προσπάθεια ώστε να εξασφαλιστεί η μείωση των εκπομπών από τις μεταφορές, παράλληλα με αντίστοιχες προσπάθειες άλλων τομέων.

Η αυτοκινητοβιομηχανία είναι μεταξύ των τομέων που θα πληγούν περισσότερο από αυτή την απαραίτητη μεταβολή. Παραλλήλως με τη μετάβαση των τεχνολογιών για τα ηλεκτροκινητήρια συστήματα, μείζονες αλλαγές στη διαδικασία δημιουργίας αξίας θα πυροδοτήσει και η ψηφιοποίηση στα ενσωματωμένα συστήματα και τις συνδέσεις. Τα οχήματα του μέλλοντος θα συμβάλλονται στο διαδίκτυο των πραγμάτων με σύνδεση σε υπολογιστικό νέφος. Αυτό θα επιφέρει βαθιές αλλαγές στο οικοσύστημα της αυτοκίνησης.

Θα χρειαστεί εγκάρσια διεργασία μετασχηματισμού εκ βάθρων, στο οικοσύστημα της ευρωπαϊκής αυτοκίνησης, ώστε να επιτευχθούν αυτές οι στοχεύσεις, με τεράστιο αντίκτυπο ―σε επίπεδο περιφέρειας― στην οικονομική ανάπτυξη, τις θέσεις απασχόλησης και την περαιτέρω καινοτομία. Η αυτοκινητοβιομηχανία διαθέτει διασυνοριακές αλυσίδες εφοδιασμού (στέρεα εδραιωμένες στις περιφέρειες). Απαιτείται, συνεπώς, προσέγγιση σε ενωσιακό επίπεδο. Η ανάγκη μετάβασης επείγει, ωστόσο πρέπει να υλοποιηθεί σταδιακά και με ρυθμό που θα αφήνει περιθώριο στη βιομηχανία και στην αγορά εργασίας να προσαρμοστούν.

Επιπλέον, ο μετασχηματισμός θα επιδράσει στις περιφέρειες αναλόγως του μεγέθους, του όγκου και της διάρθρωσης των αξιακών αλυσίδων των αυτοκινητοβιομηχανιών τους. Συνεπώς θα διαφέρουν τα ζητούμενα ανά περιφέρεια και θα χρειαστούν διαφορετικές στρατηγικές προσαρμογής. Εντούτοις δεν υπήρξε μέχρι σήμερα επαρκής αξιολόγηση ούτε αντιμετώπιση των εν λόγω τοπικών και περιφερειακών συνεπειών στην οικονομία και την απασχόληση ούτε των πιθανών τάσεων στο πλαίσιο της καινούριας, κλιματικά ουδέτερης αυτοκινητοβιομηχανίας που θα προκύψει.

Η εν λόγω μετάβαση πρέπει να συνοδευτεί από ικανές εκτιμήσεις, ουσιαστική χάραξη πολιτικής και δημοσιονομικά μέτρα. Μέσο-κλειδί εν προκειμένω είναι το Ευρωπαϊκό Ταμείο Προσαρμογής στην Παγκοσμιοποίηση. Αφετηρία πρέπει να είναι δε η λεπτομερής εκτίμηση αντικτύπου σε επίπεδο περιφέρειας.

Η Συμμαχία των περιφερειών με αυτοκινητοβιομηχανίες θα εργαστεί με αφοσίωση για την υλοποίηση των κλιματικών στόχων στο πλαίσιο της ευρωπαϊκής αυτοκινητοβιομηχανίας, ενώ ταυτοχρόνως θα ενισχύσει τα βιομηχανικά οικοσυστήματα και τη δημιουργία πλούτου στις περιφέρειες.